Broj: 711-I-24-P-394-18/20-06-11

Zagreb, 3. prosinca 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Ljubice Mikulčić, zamjenice općinskog načelnika Općine Hrašćina**, pokrenutom Odlukom Povjerenstva, broj: 711-I-1765-P-394-18/19-04-11 od 12. rujna 2019.g., na 71. sjednici, održanoj 3. prosinca 2019.g., donosi sljedeću:

**ODLUKU**

1. **Istovremenim primanjem naknade za volontersko obnašanje dužnosti zamjenice općinskog načelnika Općine Hrašćina i naknade za obnašanje javne dužnosti članice Županijske skupštine Krapinsko-zagorske županije u iznosu od 209,69 kn, dana 31. srpnja 2017.g. i u iznosu od 500,00 kn, dana 28. kolovoza 2017.g, dužnosnica Ljubica Mikulčić počinila je povredu članka 12. ZSSI-a.**
2. **Za povredu ZSSI-a, opisanu pod točkom I. ove izreke, dužnosnici Ljubici Mikulčić izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 62. sjednici, održanoj 12. rujna 2019.g pokrenulo postupak za odlučivanje o sukobu interesa protiv dužnosnice Ljubice Mikulčić, zamjenice općinskog načelnika Općine Hrašćina, zbog moguće povrede članka 12. ZSSI-a, koja proizlazi iz istovremenog primanja naknade za volontersko obnašanje navedene javne dužnosti i primanja naknade za obnašanje javne dužnosti članice Županijske skupštine Krapinsko-zagorske županije, u iznosu od 209,69 kn dana 31. srpnja 2017.g. i u iznosu od 500,00 kn dana 28. kolovoza 2017.g.

Na Odluku o pokretanju postupka dužnosnica se očitovala pisanim očitovanjem zaprimljenim dana 24. listopada 2019.g., pod brojem ulazne pošte 711-U-3628-P-394-18/19-05-2. U očitovanju dužnosnica u bitnom navodi kako obnaša dužnost zamjenice općinskog načelnika i prima volontersku naknadu. Ujedno je i članica Županijske skupštine Krapinsko-zagorske županije. Na ime naknade, kao članica ŽS, primila je srazmjerni dio naknade za 06/2017 i puni iznos za 07/2017.

Dužnosnica dalje navodi kako je članica skupštine Veronika Kolman uputila Povjerenstvu zahtjev za mišljenjem u vezi isplate naknade istovremeno za obnašanje dužnosti članova Županijske skupštine i zamjenika načelnika i na sjednici 27. srpnja 2017.g. Povjerenstvo je dalo mišljenje da je dužnosnica u sukobu interesa ukoliko prima naknadu kao zamjenica općinskog načelnika i kao članica Županijske skupštine te se nakon izrečenog mišljenja odrekla mjesečne naknade koju je primala kao članica Skupštine.

U odnosu na ostale isplate koje se navode u obrazloženju Odluke u iznosima od po 200 kn neto, odnose se na isplatu putnih troškova za sjednice Odbora za promet i veze i Odbora za poljoprivredu kojih je članica te putnih troškova za 8. sjednicu Županijske skupštine. Pravo na ove troškove uređeno je Odlukom o naknadama članovima Županijske skupštine i njezinih radnih tijela („Službeni glasnik Krapinsko-zagorske županije", broj 16/10 i 13/18 ) za članove koji stanuju izvan mjesta održavanja sjednica radnog tijela. Dužnosnica u prilogu dostavlja relevantnu dokumentaciju.

Člankom 3. stavkom 1. točkom 43. ZSSI-a propisano je da su gradonačelnici, općinski načelnici i njihovi zamjenici dužnosnici smislu navedenog Zakona. Uvidom u Registar dužnosnika utvrđeno je da Ljubica Mikulčić obnaša dužnost zamjenice općinskog načelnika Općine Hrašćina od 26. svibnja 2017.g. Stoga je i Ljubica Mikulčić, povodom obnašanja navedene dužnosti, obvezna postupati sukladno odredbama ZSSI-a.

U predmetnom postupku Povjerenstvo je izvršilo uvid u Izvješće o imovinskom stanju dužnosnika, koje je dužnosnica Ljubica Mikulčić podnijela Povjerenstvu dana 12. rujna 2017.g. povodom ispravka podataka. Dužnosnica je u navedenom Izvješću prijavila podatak da dužnost zamjenice općinskog načelnika Općine Hrašćina obnaša od 26. svibnja 2017.g. Dužnosnica je navela kako navedenu dužnost obnaša volonterski te da za isto prima volontersku naknadu u iznosu od 1200 kn. U rubrici „Druge javne dužnosti za koje ne postoji obveza podnošenja izvješća o imovinskom stanju“ dužnosnica je navela kako obnaša dužnost članice Županijske skupštine Krapinsko-zagorske županije i to volonterski.

Uvidom na službene internetske stranice Krapinsko-zagorske županije utvrđeno je da Ljubica Mikulčić obnaša dužnost članice Županijske skupštine navedene županije.

Uvidom u Informacijski sustav Porezne uprave utvrđeno je da je Krapinsko-zagorska županija dužnosnici Ljubici Mikulčić, u razdoblju otkad obnaša javnu dužnost zamjenice općinskog načelnika Općine Hrašćina., isplatila slijedeće neto iznose: dana 31. srpnja 2017.g. – 209,69 kuna; 28. kolovoza 2017.g. – 500,00 kuna; 18. listopada 2017.g. – 200,00 kuna; 8. prosinca 2017.g. – 200,00 kuna, 9. siječnja 2018.g. – 200,00 kuna; 10. siječnja 2018.g. – 200,00 kuna; 22. ožujka 2018.g. – 200,00 kuna; 6. srpnja 2018.g. – 200,00 kuna; 9. svibnja 2018.g. – 400,00 kuna.

Na traženje Povjerenstva, Krapinsko-zagorska županija je 6. prosinca 2018.g. dostavila očitovanje, KLASA: 012-04/18-01/63 URBROJ: 2140/01-05-18-2 od 3. prosinca 2018.g., u kojem se navodi kako je Ljubica Mikulčić izabrana za članicu Županijske skupštine Krapinsko-zagorske županije temeljem konačnih rezultata izbora utvrđenih po Županijskom izbornom povjerenstvu 30. svibnja 2017.g. Članovi Županijske skupštine Krapinsko-zagorske županije imaju pravo na naknadu sukladno Odluci o naknadama članovima skupštine („Službeni glasnik Krapinsko-zagorske županije“ broj: 16/10. i 13/18.) u iznosu od 500,00 kn. Konstituirajuća sjednica Županijske skupštine Krapinsko-zagorske županije održana je 19. lipnja 2017.g. te je dužnosnici Ljubici Mikulčić za mjesec lipanj 2017.g. isplaćen razmjerni dio naknade u neto iznosu od 209,69 kn, dana 31. srpnja 2017.g. i naknada za srpanj 2017.g. u neto iznosu od 500,00 kn, dana 28. kolovoza 2017.g. U očitovanju se u konačnici navodi kako je Ljubica Mikulčić e-mail dopisom dana 7. rujna 2017.g. zatražila da joj se ne isplaćuje naknada za članicu Županijske skupštine, obzirom da prima naknadu kao zamjenica općinskog načelnika Općine Hrašćina.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primiti drugu plaću ni naknadu za obavljanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano. Stavci 2. i 3. navedenog članka propisuju iznimke od navedene zabrane.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 90. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12. i 19/13.) propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obavljati profesionalno ili volonterski. Navedene osobe, koje dužnost ne obavljaju profesionalno, imaju, sukladno članku 90.a stavku 1. istog Zakona, pravo na naknadu za rad. Ova naknada za rad smatra se plaćom u smislu članka 4. stavka 1. ZSSI-a

Člankom 6. stavkom 1. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10.) propisano je da naknade za rad zamjenika župana, gradonačelnika i njihovih zamjenika te općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće.

Povjerenstvo ističe da obnašanje javne dužnosti člana predstavničkog tijela jedinica lokalne i područne (regionalne) samouprave, u konkretnom slučaju članice Županijske skupštine Krapinsko-zagorske županije, iako se ne radi o nekoj od dužnosti nabrojanih člankom 3. ZSSI-a, nedvojbeno predstavlja obnašanje druge javne dužnosti u smislu članka 13. stavka 1. i članka 12. ZSSI-a, s obzirom da obnašatelje dužnosti članova predstavničkih tijela jedinica lokalne i područne (regionalne) samouprave biraju građani na lokalnim izborima na određeno razdoblje (mandat).

Povjerenstvo ističe da su člankom 89. Zakona o lokalnim izborima („Narodne novine“, broj: 144/12.) taksativno propisane nespojive dužnosti župana, gradonačelnika, općinskih načelnika i njihovih zamjenika. Stavkom 1. toga članka Zakona propisano je da općinski načelnik, gradonačelnik i župan te njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave, dok župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave. Prema tome, ova odredba dopušta gradonačelnicima, općinskim načelnicima i njihovim zamjenicima istovremeno članstvo u županijskim skupštinama, dok županima i njihovim zamjenicima zabranjuje članstvo kako u županijskim skupštinama, tako i u gradskim i općinskim vijećima.

Povjerenstvo tumači, u slučaju kada posebni zakon (u ovom slučaju Zakona o lokalnim izborima), koji za određenu vrstu dužnosnika propisuje koje su druge dužnosti ili poslovi nespojivi s obnašanjem predmetne dužnosti, da je tada u smislu članka 13. stavka 1. ZSSI-a, toj vrsti dužnosnika dopušteno istovremeno obnašanje onih dužnosti koje nisu izričito zabranjene odredbama posebnog zakona.

S obzirom da citirana odredba članka 89. stavka 1. Zakona o lokalnim izborima, kao posebnog zakona, izričito regulira institut nespojivih dužnosti s dužnošću gradonačelnika, općinskog načelnika, župana i njegovih zamjenika, a da citirani stavak 1. toga članka izričito propisuje u kojim je jedinicama ovim dužnosnicima zabranjeno istovremeno biti članom predstavničkog tijela, Povjerenstvo tumači da nije protivno članku 13. stavku 1. ZSSI-a da gradonačelnici, općinski načelnici i njihovi zamjenici istovremeno budu članovi županijskih skupština.

Slijedom navedenog, Povjerenstvo je utvrdilo da istovremenim obnašanjem dužnosti zamjenice općinskog načelnika Općine Hrašćina i dužnosti članice Županijske skupštine Krapinsko-zagorske županije dužnosnica Ljubica Mikulčić nije postupala protivno članku 13. stavku 1. ZSSI-a.

Međutim, na temelju prikupljenih podataka i dokumentacije utvrđeno je da je dužnosnica Ljubica Mikulčić, pored primanja volonterske naknade za obnašane navedene dužnosti primala i naknadu za obnašanje javne dužnosti članice Županijske skupštine Krapinsko-zagorske županije, što je protivno zarani iz članka 12. ZSSI-a. Stoga je Povjerenstvo odlučilo kao u točki I. izreke ove odluke.

Povjerenstvo je izvršilo i uvid u mišljenje koje je na zahtjev dužnosnice Veronike Kolman, zamjenice općinskog načelnika Općine Tuhelj dalo na 187. sjednici, održanoj 27. srpnja 2017.g. Povjerenstvo je utvrdilo kako na temelju članka 12. ZSSI-a dužnosnica Veronika Kolman, zamjenica općinskog načelnika Općine Tuhelj ne može istovremeno uz primanje naknade za obnašanje navedene dužnosti, primati i naknadu za obnašanje dužnosti članice Županijske skupštine Krapinsko-zagorske županije.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Uzimajući u obzir okolnost da je dužnosnica nakon gore navedenog mišljenja Povjerenstva prestala primati naknadu za rad u Županijskoj skupštini Krapinsko-zagorske županije te da je primila ukupno nepune dvije naknade, manjeg iznosa, Povjerenstvo utvrđuje da se prema postupanju dužnosnika i prouzročenoj posljedici radi o očito lakom obliku kršenja odredbi ZSSI-a, u smislu članka 43. ZSSI-a.

Stoga Povjerenstvo smatra da je za opisanu povredu primjerena sankcija opomena, propisana člankom 42. stavkom 1. točkom 1. ZSSI-a te je istu sankciju izreklo u točki II. izreke ove odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Ljubica Mikulčić, elektronička dostava
2. Objava na internetskoj stranici Povjerenstva
3. Pismohrana